钦定古今图书集成/明伦汇编/氏族典/第428卷 > 赵至
## 钦定古今图书集成/明伦汇编/氏族典/第428卷 > 赵至

按《晋书赵至传》：“至字景真，代郡人也。寓居洛阳，诣师
受业。闻父耕叱牛声，投书而泣。师怪问之，至曰：‘我小，
未能荣养，使老父不免勤苦’。师甚异之。年十四遇嵇
康，十六游邺，复与康相遇，随康还山阳，改名浚，字允
元。及康卒，诣魏兴，见太守张嗣宗，甚被优遇。嗣宗迁江夏，相随到涢川，欲因入吴。而嗣宗卒，乃向辽西而”
占户焉。至有纵横才气，辽西举郡计吏，到洛，与父相
遇。时母已亡，父欲令其宦立，弗之告，仍戒以不归。至
乃还辽西。幽州三辟部从事，断九狱，见称精审。太康
中，以良吏赴洛，方知母亡。初至自耻士伍，欲以宦学
立名，期于荣养。既而其志不就，号愤恸哭，呕血而卒。